
	COMISIA PENTRU MUNCĂ ŞI PROTECŢIE SOCIALĂ



	Bucureşti,
	24 noiembrie 2009

	Nr.
	27/570


R A P O R T
asupra proiectului Lege privind aprobarea Ordonanţei de urgenţă a Guvernului nr.85/2009 pentru modificarea Ordonanţei de urgenţă  a Guvernului  nr.116/2006  privind protecţia socială acordată persoanelor disponibilizate prin concedieri colective efectuate ca urmare a restructurării şi reorganizării unor societăţi naţionale, regii autonome, companii naţionale şi societăţi comerciale cu capital majoritar de stat, precum şi a societăţilor comerciale şi regiilor autonome subordonate autorităţilor administraţiei publice locale

În conformitate cu prevederile art.95 şi 115 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 517 din 28 octombrie 2009, cu dezbaterea pe fond, în procedură de urgenţă, a proiectului de Lege privind aprobarea Ordonanţei de urgenţă a Guvernului nr.85/2009 pentru modificarea Ordonanţei de urgenţă  a Guvernului  nr.116 /2006 privind protecţia socială acordată persoanelor disponibilizate prin concedieri colective efectuate ca urmare a restructurării şi reorganizării unor societăţi naţionale, regii autonome, companii naţionale şi societăţi comerciale cu capital majoritar de stat, precum şi a societăţilor comerciale şi regiilor autonome subordonate autorităţilor administraţiei publice locale.
La întocmirea prezentului raport, Comisia a avut în vedere:

· avizul favorabil al Consiliului Legislativ (nr.740/30.06.2009)

· avizul favorabil al Comisiei pentru buget, finanţe şi bănci (nr.22/509/04.11.2009)

· avizul favorabil al Comisiei juridice, de disciplină şi imunităţi (nr.31/967/03.11.2009)

· avizul favorabil al Comisiei pentru politică economică, reformă şi privatizare (nr.21/291/03.11.2009).

Proiectul de lege are ca obiect de reglementare aprobarea Ordonanţei de urgenţă a Guvernului nr.85/2009 prin care se modifică Ordonanţa de urgenţă  a Guvernului  nr.116/2006  privind protecţia socială acordată persoanelor disponibilizate prin concedieri colective efectuate ca urmare a restructurării şi reorganizării unor societăţi naţionale, regii autonome, companii naţionale şi societăţi comerciale cu capital majoritar de stat, precum şi a societăţilor comerciale şi regiilor autonome subordonate autorităţilor administraţiei publice locale, în sensul prelungirii termenului până la care se pot efectua concedieri colective, la 31 decembrie 2012, pentru societăţile prevăzute în anexă, în condiţiile în care acestea prezintă un program de restructurare sau reorganizare. 
Comisia propune Plenului Camerei Deputaţilor aprobarea proiectului de lege în forma prezentată, întrucât s-a impus necesitatea prelungirii termenului până la care personalul disponibilizat prin concedieri colective, efectuate ca urmare a restructurării şi reorganizări unor companii/societăţilor naţionale şi societăţi comerciale miniere sau din domeniul energetic, să beneficieze de prevederile Ordonanţei de urgenţă  a Guvernului nr.116/2006, cu modificările şi completările ulterioare.
Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 10 noiembrie 2009 au participat, în conformitate cu prevederile art.55 din Regulamentul Camerei Deputaţilor:

· d-l Sorin Găman - director general adjunct, Ministerul Economiei

· d-na Mariana Nedelcu – Secretar de Stat, Ministerul Muncii, Familiei şi Protecţiei Sociale.
La lucrările comisiei au fost prezenţi 20 deputaţi, din totalul de 20 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în  condiţiile articolului 115 alineatul (5) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.


PREŞEDINTE,



SECRETAR,



Victor Paul Dobre


Kerekes Károly 

Şef serviciu, 

Consilier parlamentar Elena Mesaroş

Întocmit,
Expert parlamentar Adriana Emilia Breazu

